b'\n_START_ARTICLE_\nJarmo Wasama\n_START_SECTION_\nYksityisel\xc3\xa4m\xc3\xa4\n_START_PARAGRAPH_\nJarmo Wasama syntyi Elim\xc3\xa4ell\xc3\xa4 joulukuussa 1943. H\xc3\xa4nen is\xc3\xa4ns\xc3\xa4 Matti Wasama oli pelannut j\xc3\xa4\xc3\xa4kiekkoa Ilveksess\xc3\xa4 ja maajoukkueessa 1930-luvulla. Wasama k\xc3\xa4vi koulunsa Tampereella, miss\xc3\xa4 perhe asui keskustassa. Pelaajauransa aikana h\xc3\xa4n oli t\xc3\xb6iss\xc3\xa4 Kesoil-huoltoasemalla. H\xc3\xa4n haaveili oman huoltoaseman pit\xc3\xa4misest\xc3\xa4 ja kielt\xc3\xa4ytyi siksi uumajalaisjoukkueen v\xc3\xa4rv\xc3\xa4ysyrityksist\xc3\xa4.\n_START_SECTION_\nIlveksess\xc3\xa4\n_START_PARAGRAPH_\nWasama siirtyi Ilvekseen vuonna 1960 ja voitti heti ensimm\xc3\xa4isell\xc3\xa4 kaudellaan nuorten Suomen-mestaruuden. H\xc3\xa4n voitti kaikkiaan kolme nuorten mestaruutta. Ilveksen edustusjoukkue nuorensi kokoonpanoaan kaudelle 1960\xe2\x80\x931961, ja Wasamakin nostettiin edustusjoukkueeseen, vaikka kauden alussa h\xc3\xa4n oli vasta 16-vuotias. H\xc3\xa4n pelasi ensimm\xc3\xa4isell\xc3\xa4 kaudellaan kaikki 18 ottelua SM-sarjassa. Wasama oli ensimm\xc3\xa4inen toisen polven p\xc3\xa4\xc3\xa4sarjakiekkoilija, ja siksi j\xc3\xa4\xc3\xa4kiekkopiirit seurasivat tarkasti lahjakkaan nuoren edistymist\xc3\xa4._NEWLINE_Ilves yll\xc3\xa4tti kaudella 1961\xe2\x80\x931962: nuoren joukkueen mahdollisuuksiin ei uskottu, mutta se voitti silti Suomen-mestaruuden. Joukkueen keski-ik\xc3\xa4 oli tuolloin 19,8 vuotta ja valmentaja Helle oli vasta 25-vuotias. Wasama pelasi kaikki 18 ottelua ja teki niiss\xc3\xa4 pisteet 3+4. Wasama valittiin kauden p\xc3\xa4\xc3\xa4tteeksi ensimm\xc3\xa4isen kerran SM-sarjan t\xc3\xa4hdist\xc3\xb6kent\xc3\xa4lliseen._NEWLINE_Kausi 1962\xe2\x80\x931963 oli Wasaman tehokkain SM-sarjassa. H\xc3\xa4n teki 18 peliss\xc3\xa4 9 maalia ja 14 pistett\xc3\xa4, ja h\xc3\xa4net valittiin toistamiseen t\xc3\xa4hdist\xc3\xb6kent\xc3\xa4lliseen. Lis\xc3\xa4ksi Wasamalle my\xc3\xb6nnettiin Lynces Academicin jakama SM-sarjan parhaan puolustajan palkinto. Ilves sijoittui kauden p\xc3\xa4\xc3\xa4tteeksi kolmanneksi. Seuraavalla kaudella 1963\xe2\x80\x931964 Wasaman tehopisteet olivat 4+4. Ilves sijoittui toistamiseen pronssille, ja Wasama oli kolmannen kerran urallaan SM-sarjan t\xc3\xa4hdist\xc3\xb6kent\xc3\xa4llisess\xc3\xa4. Kaudella 1964\xe2\x80\x931965 Ilves pelasi uusintaottelussa Suomen-mestaruudesta. Porin Karhut voitti kuitenkin ottelun ja vei mestaruuden. Wasama teki runkosarjan 18 ottelussa tehopisteet 3+4. H\xc3\xa4net valittiin lis\xc3\xa4ksi nelj\xc3\xa4nnen kerran urallaan SM-sarjan t\xc3\xa4hdist\xc3\xb6kent\xc3\xa4lliseen._NEWLINE_Kaudella 1965\xe2\x80\x931966 Wasama ehti pelata 16 ottelua ja tehd\xc3\xa4 pisteet 4+3. Wasaman viimeiseksi peliksi ennen kohtalokasta auto-onnettomuutta j\xc3\xa4i Hakamets\xc3\xa4ss\xc3\xa4 1. helmikuuta 1966 pelattu ottelu SaiPaa vastaan. Ilves voitti, ja Wasama valittiin ottelun parhaaksi pelaajaksi. Ilves voitti Suomen-mestaruuden my\xc3\xb6hemmin kev\xc3\xa4\xc3\xa4ll\xc3\xa4, joten Wasaman toinen Suomen-mestaruus tuli postuumisti. H\xc3\xa4net valittiin lis\xc3\xa4ksi viidennen kerran urallaan t\xc3\xa4hdist\xc3\xb6kent\xc3\xa4lliseen.\n_START_SECTION_\nMaajoukkueessa\n_START_PARAGRAPH_\nWasama oli ehdolla maajoukkueeseen jo syksyll\xc3\xa4 1960, jolloin h\xc3\xa4n oli vasta 16-vuotias. Valitsemisvaliokunnan kokouksessa maajoukkueen uusi valmentaja Derek Holmes ehdotti Wasamaa joukkueeseen, vaikka oli vain yhdell\xc3\xa4 viikonloppuleirill\xc3\xa4 ja muutamassa peliss\xc3\xa4 n\xc3\xa4hnyt t\xc3\xa4m\xc3\xa4n pelaavan. Holmes valitsikin Wasaman maaotteluun Norjaa vastaan, mutta vaihtoi viel\xc3\xa4 ennen peli\xc3\xa4 toisen pelaajan h\xc3\xa4nen tilalleen. Jos Wasama olisi p\xc3\xa4\xc3\xa4ssyt otteluun, h\xc3\xa4n olisi ollut Suomen kaikkien aikojen nuorin maajoukkuepelaaja._NEWLINE_Maajoukkueeseen Wasama p\xc3\xa4\xc3\xa4si vuonna 1961, ja maailmanmestaruuskilpailuissa h\xc3\xa4n pelasi ensimm\xc3\xa4isen kerran 18-vuotiaana Colorado Springsiss\xc3\xa4 1962. H\xc3\xa4n pelasi turnauksessa seitsem\xc3\xa4n ottelua ja teki kolme pistett\xc3\xa4. Suomi sai kisoista ensimm\xc3\xa4isen arvokisamitalinsa, sill\xc3\xa4 MM-kilpailujen yhteydess\xc3\xa4 jaettiin my\xc3\xb6s Euroopan-mestaruusmitalit ja Suomi sijoittui EM-taulukossa toiseksi. Wasama pelasi my\xc3\xb6s Tukholmassa 1963 ja olympialaisissa 1964. Vuoden 1963 MM-kilpailuissa h\xc3\xa4n teki seitsem\xc3\xa4ss\xc3\xa4 ottelussa 1+1 pistett\xc3\xa4 ja vuoden 1964 olympialaisissa kahdeksassa ottelussa 0+1._NEWLINE_Wasama pelasi viimeisen arvoturnauksensa vuonna 1965 Tampereen MM-kilpailuissa. H\xc3\xa4n teki turnauksessa tehopisteet 3+1 ja oli Suomen paras pistemies. Wasama tuki innokkaasti hy\xc3\xb6kk\xc3\xa4yksi\xc3\xa4 ja laukoi turnauksessa kolmanneksi eniten kahden neuvostoliittolaispelaajan j\xc3\xa4lkeen._NEWLINE_Vuodenvaihteessa 1965\xe2\x80\x931966 Wasama pelasi Suomen joukkueessa Kanadan-kiertueella, joka alkoi Quesnelist\xc3\xa4 16. joulukuuta. Suomi kohtasi kaupungissa Marriboo-liigan t\xc3\xa4hdist\xc3\xb6joukkueen, jossa oli p\xc3\xa4\xc3\xa4osin pelaajia paikallisesta Quesnel Kangaroosista. Suomi voitti ottelun 8\xe2\x80\x933 ja voitti ensimm\xc3\xa4isen kerran kanadalaisen joukkueen. Matka kesti 22 vuorokautta, joista 11:n aikana pelattiin. Joukkue l\xc3\xa4hti kotimatkalle 5. tammikuuta, vajaa kuukausi ennen Wasaman kuolemaa. Wasama pelasi maajoukkueessa yhteens\xc3\xa4 74 ottelua ja teki niiss\xc3\xa4 7 maalia ja 12 maaliin johtanutta sy\xc3\xb6tt\xc3\xb6\xc3\xa4.\n_START_SECTION_\nKuolema\n_START_PARAGRAPH_\nJarmo Wasama kuoli auto-onnettomuudessa 2. helmikuuta 1966 vain 22-vuotiaana. H\xc3\xa4n oli matkalla is\xc3\xa4ns\xc3\xa4 Matin kanssa Leinolasta Tampereen keskustaan, kun h\xc3\xa4nen ohjaamansa auto t\xc3\xb6rm\xc3\xa4si traktoriin Kalevassa, l\xc3\xa4hell\xc3\xa4 Hakamets\xc3\xa4n j\xc3\xa4\xc3\xa4hallia. Traktori oli pys\xc3\xa4htynyt kylmyyden takia ja j\xc3\xa4\xc3\xa4nyt pakokaasun ja kovan pakkasen nostaman usvan peittoon. Jarmo Wasama l\xc3\xb6i rintakeh\xc3\xa4ns\xc3\xa4 ohjauspy\xc3\xb6r\xc3\xa4\xc3\xa4n ja h\xc3\xa4nen is\xc3\xa4ns\xc3\xa4 p\xc3\xa4\xc3\xa4 iskeytyi tuulilasiin. Kummatkin vietiin tajuttomana keskussairaalaan. Sairaalassa l\xc3\xa4\xc3\xa4k\xc3\xa4rit totesivat, ettei mit\xc3\xa4\xc3\xa4n ollut teht\xc3\xa4viss\xc3\xa4, sill\xc3\xa4 Jarmo Wasaman syd\xc3\xa4men oikea kammio oli revennyt. Matti Wasama selvisi aivot\xc3\xa4r\xc3\xa4hdyksell\xc3\xa4. Jarmo Wasaman veljen Jukan mukaan heid\xc3\xa4n is\xc3\xa4ns\xc3\xa4 ei kuitenkaan toipunut koskaan kolarista henkisesti vaan menetti hiljalleen el\xc3\xa4m\xc3\xa4nhalunsa. H\xc3\xa4n kuoli lopulta sy\xc3\xb6p\xc3\xa4\xc3\xa4n 1970._NEWLINE_Jarmo Wasaman kuolemaa seuranneessa Ilveksen kotiottelussa RU-38:aa vastaan pidettiin hiljainen hetki ja Ilves-pelaajilla oli valkoisissa pelipaidoissaan surunauhat ja kyp\xc3\xa4r\xc3\xa4ss\xc3\xa4 musta viiva. Lis\xc3\xa4ksi Ilves j\xc3\xa4\xc3\xa4dytti Wasaman pelinumeron 2._NEWLINE_Wasama haudattiin Tampereen Kalevankankaan hautausmaalle. Hautajaiset j\xc3\xa4rjestettiin Vanhassa kirkossa, ja Wasaman arkkua kantoivat joukkuetoverit Juhani Lahtinen, Reijo Hakanen, Timo Hirsim\xc3\xa4ki, Veikko Ukkonen, Pentti Pynn\xc3\xb6nen, Kari Palo-oja, Jorma Peltonen ja Lasse Oksanen._NEWLINE_Tampereen kaupunki nimesi vuonna 2015 k\xc3\xa4velytien Wasaman mukaan. Nimen Jarmo Wasaman polku saanut tie sijaitsee Kalevassa uudelleenkaavoitetulla alueella l\xc3\xa4hell\xc3\xa4 paikkaa, jossa Wasama oli ajanut kuolemaan johtaneen kolarinsa.'